Uredba Sveta (Euratom, ESPJ, EGS) št. 3822/81

z dne 15. decembra 1981

o spremembi Uredbe št. 422/67/EGS, št. 5/67/Euratom o določitvi prejemkov predsednika in članov Komisije ter predsednika, sodnikov, generalnih pravobranilcev in sodnega tajnika Sodišča ES, Uredbe (ESPJ, EGS, Euratom) št. 1240/70 o določitvi prejemkov bivših članov Komisije Evropskih skupnosti, ki prenehajo delati 1. julija 1970, Uredbe št. 423/67/EGS, št. 6/67/Euratom o določitvi prejemkov za člane Komisij EGS in ESAE ter Visoke oblasti, ki niso bili imenovani za člane enotne Komisije Evropskih skupnosti, ter Uredbe (EGS, Euratom, ESPJ) št. 2290/77 o določanju prejemkov članov Računskega sodišča

SVET EVROPSKIH SKUPNOSTI JE

ob upoštevanju Pogodbe o ustanovitvi enotnega Sveta in enotne Komisije Evropskih skupnosti in zlasti člena 6 Pogodbe,

ob upoštevanju Pogodbe o ustanovitvi Evropske skupnosti za premog in jeklo in zlasti člena 78e Pogodbe,

ob upoštevanju Pogodbe o ustanovitvi Evropske gospodarske skupnosti in zlasti člena 206 Pogodbe,

ob upoštevanju Pogodbe o ustanovitvi Evropske skupnosti za jedrsko energijo in zlasti člena 180 Pogodbe,

ob upoštevanju Protokola o privilegijih in imunitetah Evropskih skupnostih in zlasti členov 20 in 21 Protokola,

ker Svet določi plače, dodatke in pokojnine predsednika in članov Komisije, predsednika, sodnikov, generalnih pravobranilcev in sodnega tajnika Sodišča ter članov Računskega sodišča, pa tudi vse dodatke, ki predstavljajo prejemke;

ker specifične težave gospodarskega in družbenega stanja pogojujejo uvedbo posebne dajatve, ki se odmeri na podlagi ekonomskih podatkov, ki odražajo povprečna razhajanja, zabeležena v državah članicah, med trendom dejanskih plač na prebivalca ter trendi v:

- skupni produktivnosti (BDP v obsegu na zaposlenega),

- produktivnosti, ki je na voljo za razdelitev (t. j. s pogoji menjave popravljena produktivnost),

- produktivnosti na aktivnega prebivalca, vključno z zaposlenimi in nezaposlenimi osebami,

pri čemer se taka dajatev odmeri od neto plač, pokojnin in nadomestila za primer prenehanja funkcije, ki jih izplačujejo Skupnosti;

ker pa se uporaba te dajatve za pokojnine in prehodna nadomestila za primer prenehanja funkcije odloži za prvih pet let,

SPREJEL NASLEDNJO UREDBO:

Člen 1

1. Za členom 19 Uredbe Sveta št. 422/67/EGS, št. 5/67/Euratom z dne 25. julija 1967 o določitvi prejemkov predsednika in članov Komisije ter predsednika, sodnikov, generalnih pravobranilcev in sodnega tajnika Sodišča ES [1], se vstavi naslednji člen 19a:

"Člen 19a

Neto osnovna plača, neto pokojnine in neto prehodna nadomestila predsednika in članov Komisije, predsednika, sodnikov, generalnih pravobranilcev in tajnika Sodišča Evropskih skupnosti so predmet posebne dajatve, določene v skladu z določbami člena 66a Kadrovskih predpisov za uradnike, ki se uporabljajo po analogiji."

2. Za členom 2 Uredbe Sveta (ESPJ, EGS, Euratom) št. 1240/70 z dne 29. junija 1970 o določitvi prejemkov bivših članov Komisije Evropskih skupnosti, ki prenehajo delati 1. julija 1970 [2], se vstavi naslednji člen 2a:

"Člen 2a

Neto pokojnine zadevnih oseb so predmet posebne dajatve, določene v skladu z določbami člena 66a Kadrovskih predpisov za uradnike, ki se uporabljajo po analogiji."

3. Za členom 2 Uredbe Sveta št. 423/67/EGS, št. 6/67/Euratom z dne 25. julija 1967 o določitvi prejemkov za člane Komisij EGS in ESAE ter Visoke oblasti, ki niso bili imenovani za člane enotne Komisije Evropskih skupnosti [3], se vstavi naslednji člen 2a:

"Člen 2a

Neto pokojnine zadevnih oseb so predmet posebne dajatve, določene v skladu z določbami člena 66a Kadrovskih predpisov za uradnike, ki se uporabljajo po analogiji."

4. Za členom 19 Uredbe Sveta (EGS, Euratom, ESPJ) št. 2290/77 z dne 18. oktobra 1977 o določanju prejemkov članov Računskega sodišča [4], se vstavi naslednji člen 19a:

"Člen 19a

Neto osnovna plača, neto pokojnine, pa tudi prehodna nadomestila članov in bivših članov Računskega sodišča ali njihovih pravnih naslednikov so predmet posebne dajatve, določene v skladu z določbami člena 66a Kadrovskih predpisov za uradnike, ki se uporabljajo po analogiji."

Člen 2

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 15. decembra 1981

Za Svet

Predsednik

D. Howell

[1] UL 187, 8.8.1967, str. 1.

[2] UL L 142, 30.6.1970, str. 4.

[3] UL 187, 8.8.1967, str. 6.

[4] UL L 268, 20.10.1977, str. 1.

--------------------------------------------------